delt blad
Store norske leksikon,Biologi,Vitenskapsgrener i biologien,Botanikk,Planteanatomi,Plantenes form,Blad
Delte blad er blad der bladplaten har innskjæringer som går nesten helt inn til hovednervene i bladet. Innskjæringene er dypere enn de hos flikede blad, men grunnere enn de hos sammensatte blad. Fjærdelte blad er fjærnervede og ligner finnede blad, mens hånddelte blad er håndnervede og ligner koblede blad. Dersom delene i et delt blad selv er delt, kalles bladene dobbelt eller to ganger delte. Dersom disse delene igjen er delt, kalles bladene tre ganger delte.
Eksempler Kurvplantefamilien inneholder flere slekter der alle eller flere av artene har fjærdelte blad. Bladene er ofte dobbelt eller tre ganger fjærdelte. Gåseblom-, malurt- og reinfannslekta (Tanacetum) i denne familien er slekter der alle artene har fjærdelte blad. Artene i hundesennepslekta (Descurainia) i korsblomstfamilien og noen arter i valmueslekta, honningurtfamilien og myrkleggslekta er noen andre eksempler på arter med delte blad. Les mer i Store norske leksikon lappet blad fliket blad sammensatt blad finnet blad koblet blad blad